ขายคอนโดผ่อนวันละ35บาท
จับกลุ่มผู้ใช้แรงงานการันตีถูกกว่าเช่าบสก.จัดให้1,800ยูนิตราคา3แสน
24 เม.ย. 2556

จับกลุ่มผู้ใช้แรงงานการันตีถูกกว่าเช่าบสก.จัดให้1,800ยูนิตราคา3แสน
บสก.จัดแคมเปญเด็ดคอนโดมหาชนราคาถูก เอาใจคนใช้แรงงานมีบ้านเป็นของตัวเอง 
นายกฤษณ์ เสสะเวช กรรมการผู้จัดการใหญ่ บริษัท บริหารสินทรัพย์กรุงเทพพาณิชย์ (บสก.) เปิดเผยว่า บสก.ได้จัดแคมเปญ “ซื้อคอนโดถูกกว่าเช่าในราคามหาชน” โดยคัดคอนโดมิเนียมในเขตกรุงเทพฯ และปริมณฑลจำนวน 1,800 ยูนิต มูลค่ารวม 1,100 ล้านบาท ออกมาเสนอขายให้กับประชาชนที่มีรายได้น้อยที่ต้องการซื้อที่อยู่อาศัยเป็นของตัวเอง
“ราคาคอนโดมิเนียมที่นำออกมาขายในครั้งนี้มีเริ่มต้นอยู่ที่ 1 แสนบาท ผ่อนต่ำแค่วันละ 35 บาท ซึ่งราคาเท่ากับก๋วยเตี๋ยวชามเดียว และราคาผ่อนต่อเดือนถูกกว่าเช่า ถือเป็นการให้โอกาสผู้ใช้แรงงานที่มีรายได้น้อยได้มีที่อยู่อาศัยเป็นของตัวเอง โดยจะเปิดขายระหว่างวันที่ 131 พ.ค.นี้” นายกฤษณ์ กล่าว
นายกฤษณ์ กล่าวอีกว่า คอนโดมิเนียมจำนวน 1,800 ยูนิตนั้น เป็นคอนโดมิเนียมที่มีราคาไม่เกิน 3 แสนบาท จำนวน 1,200 ยูนิต โดยหากซื้อเงินผ่อนจะคิดดอกเบี้ย 0% นาน 6 เดือน แต่หากซื้อเงินสด ฟรีค่าธรรมเนียมการโอน และรับบัตรกำนัลอีก 5,000 บาท 
“ภาพรวมคอนโดมิเนียมปีนี้ถือว่าดีมาก โดยเฉพาะคอนโดที่มีราคาไม่เกิน 4 แสนบาท ความต้องการยังมีอีกมาก โดยได้ตั้งเป้าหมาย 500 ยูนิต มูลค่าประมาณ 100 ล้านบาท” นายกฤษณ์ กล่าว
นอกจากนี้ เมื่อปีที่แล้วได้ซื้อคอนโดมิเนียมของธนาคารอาคารสงเคราะห์ (ธอส.) ประมาณ 4,000 ยูนิต มูลค่า 700-800 ล้านบาท ซึ่งอยู่ระหว่างการสวมสิทธิและจะเริ่มนำออกมาขายในปีนี้ ขณะเดียวกัน บสก.จะเข้าไปประมูลซื้อหนี้ที่ไม่ก่อให้เกิดรายได้จากสถาบันการเงินอีก 2 แห่ง มูลค่าประมาณ 1 หมื่นล้านบาท คาดว่าจะทราบผลในเดือน พ.ค.นี้ 
นายกฤษณ์ กล่าวว่า ปัจจุบันยังไม่เห็นสัญญาณของฟองสบู่จากภาคอสังหาริมทรัพย์ ซึ่งธนาคารพาณิชย์ก็มีความเข้มงวดในการปล่อยกู้กับผู้ประกอบการและผู้ซื้อรายย่อย ดังนั้นจึงไม่น่ากังวล ประกอบกับดอกเบี้ยในขณะนี้ยังไม่สูง และที่สำคัญรัฐบาลได้ส่งเสริมให้ประชาชนมีที่อยู่อาศัยเป็นของตนเอง และได้มีการลงทุนระบบสาธารณูปโภคต่างๆ 
สำหรับผลประกอบการไตรมาสแรกของปีนี้ บสก.มีรายได้ 4,882 ล้านบาท กำไร 1,489 ล้านบาท ส่วนแผนเข้าจดทะเบียนในตลาดหลักทรัพย์ของ บสก.นั้น คาดว่ายังเป็นตามกำหนดการเดิมประมาณไตรมาสแรกของปี 2557 ขณะนี้อยู่ระหว่างอัยการตรวจสอบสัญญาว่าจ้างที่ปรึกษาทางการเงิน คาดว่าจะสรุปได้เดือน พ.ค.นี้
ด้านนางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส.ได้คัดทรัพย์เอ็นพีเอคุณภาพดีกว่า 3,000 รายการ ออกประมูลขายพร้อมกันทั่วประเทศ ในวันที่ 27 เม.ย.นี้ โดยจัดเงินดาวน์ผ่อนดอกเบี้ย 0% นาน 12 เดือน พร้อมเข้าอยู่ได้ทันทีระหว่างผ่อนดาวน์ เพียงวางเงินประกันการซื้อทรัพย์ 1.5% ของราคาที่ซื้อ